b'\n_START_ARTICLE_\nZagreba\xc4\x8dka \xc5\xa1kola za menad\xc5\xbement\n_START_SECTION_\nO ustanovi\n_START_PARAGRAPH_\nZagreba\xc4\x8dka \xc5\xa1kola za menad\xc5\xbement je osnovana 2001. godine od strane Instituta za turizam iz Zagreba, u suradnji s "The Institute of Commercial Management" iz Londona, Velika Britanija prema Zakonu o visokom \xc5\xa1kolstvu Republike Hrvatske. U velja\xc4\x8di 2009. Zagreba\xc4\x8dka \xc5\xa1kola za menad\xc5\xbement pridru\xc5\xbeila se obrazovnoj grupaciji VERN\' u \xc4\x8dijem je sastavu istoimeno Veleu\xc4\x8dili\xc5\xa1te VERN\'. Tom je akvizicijom grupacija VERN\' u\xc5\xa1la u vlasni\xc4\x8dku strukturu ZSM-a s udjelom od 80 posto.\n_START_SECTION_\nStudij\n_START_PARAGRAPH_\nZSM provodi stru\xc4\x8dni prijediplomski (u trajanju od tri godine i 6 mjeseci, odnosno 7 semestra) i specijalisti\xc4\x8dki diplomski stru\xc4\x8dni studij (u trajanju od dvije godine, odnosno 4 semestra). Studij se nakon zavr\xc5\xa1ene druge godine prijediplomskog studija dijeli u dva smjera: turisti\xc4\x8dki menad\xc5\xbement i hotelski menad\xc5\xbement. Zavr\xc5\xa1etak stru\xc4\x8dnog prijediplomskog studija donosi 210 ECTS bodova, a studenti koji ga zavr\xc5\xa1e stje\xc4\x8du naziv stru\xc4\x8dni/a prvostupnik/prvostupnica (baccalaureus/baccalaurea) ekonomije turisti\xc4\x8dkog ili hotelskog menad\xc5\xbementa (bacc.oec.). Zavr\xc5\xa1etkom specijalisti\xc4\x8dkog diplomskog stru\xc4\x8dnog studija stje\xc4\x8de se dodatnih 120 ECTS bodova i zvanje stru\xc4\x8dni/a specijalist/specijalistica turisti\xc4\x8dkog menad\xc5\xbementa (stru\xc4\x8d.spec.oec.) - razina stru\xc4\x8dnog magisterija.\n_START_SECTION_\nNastava na ZSM-u\n_START_PARAGRAPH_\nProgram na Zagreba\xc4\x8dkoj \xc5\xa1koli za menad\xc5\xbement je strukturiran tako da se u prve dvije godine studiraju osnovni ekonomski kolegiji, te kolegiji potrebni za usvajanje osnovnih menad\xc5\xbeerskih znanja i vje\xc5\xa1tina. Nastavu provode stru\xc4\x8dnjaci Instituta za turizam, predava\xc4\x8di s Fakulteta za menad\xc5\xbement u turizmu i ugostiteljstvu iz Opatije, Prirodoslovno-matemati\xc4\x8dkog fakulteta, Ekonomskog fakulteta, i dr. Terenska nastava koja se izvodi po Hrvatskoj i inozemstvu tako\xc4\x91er je sastavni dio studija turizma.\n_START_SECTION_\nIntegracija u Veleu\xc4\x8dili\xc5\xa1te VERN\'\n_START_PARAGRAPH_\nU travnju 2011. godine dovr\xc5\xa1ena je potpuna integracija Zagreba\xc4\x8dke \xc5\xa0kole za Menad\xc5\xbement (ZSM) Veleu\xc4\x8dili\xc5\xa1tu VERN\', koja je zapo\xc4\x8dela 2009. godine. Oba studija koja je nekada izvodila Zagreba\xc4\x8dka \xc5\xa1kola za menad\xc5\xbement, od tada se izvode kao VERN\'ovi studiji, a svi alumniji ZSM-a, te aktivni i budu\xc4\x87i studenti postali su dio VERN\'ovog Alumni kluba koji broji vi\xc5\xa1e od 3.000 biv\xc5\xa1ih studenata.'